Europarlamentarul Cristian Preda s-a înscris în PLUS: Prin afilierea mea, partidul capătă statut parlamentar și va avea delegați în toate secțiile de vot

Europarlamentarul Cristian Preda a anunțat marți, pe Facebook, că s-a înscris în PLUS, partidul lui Dacian Cioloș, menționând că nu va candida la alegerile europene din luna mai și precizând că, prin afilierea sa, formațiunea va avea delegați în toate secțiile de vot.

”La invitația lui Dacian Cioloș, am aderat la PLUS. Așa cum am anunțat în urmă cu patru luni, nu candidez la europene.

Voi sprijini candidații PLUS la alegerile din 26 mai și îi invit pe toți cei care au încredere în mine să facă același lucru.

Prin afilierea mea, PLUS capătă statut de partid parlamentar și va avea, în consecință, delegați în toate secțiile de vot, putând astfel securiza opțiunile exprimate în favoarea listei sale. După alegerile pentru PE, folosind experiența europeană acumulată, voi acționa în cadrul PLUS pentru ca instituțiile rezultate din viitoarele alegeri – președinția, autoritățile locale, noua majoritate parlamentară – să lucreze în interesul general, nu în interes propriu”, a scris Preda pe Facebook.

Cristian Preda a fost ales europarlamentar în 2014 pe lista PMP, dar a fost exclus din partid pe fondul conflictului cu Elena Udrea, la acea vreme președintele partidului. El a fost consilier prezidențial în mandatul lui Traian Băsescu și este profesor la Facultatea de Științe Politice a Universității din București.

Citește și: Cum împart USR și PLUS locurile pe lista la europarlamentare. Cioloș deschide lista viitoarei alianțe. Cine îl urmează